**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 07.05.2023, ora 08:00 – 08.05.2023, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 08.05.2023, ora 07:00**

**RÂURI**

**Debitele au fost în creștere**, ca urmare a precipitațiilor căzute în interval, cedării apei din stratul de zăpadă din zonele montane aferente și propagării, pe râurile din bazinele hidrografice: Vișeu, Iza, Tur, Someș, Crasna, Barcău, Crișul Repede și Arieș.

Pe râurile din bazinele hidrografice: Cerna, Jiu, Olt, Vedea, Argeș, Ialomița, Bârlad, afluenții Prutului și cursul mijlociu și inferior al acestuia și pe râurile din Dobrogea, debitele au fost relativ staționare și în scădere pe restul râurilor din țară.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari (în jurul și peste normalele lunare) pe râurile din bazinele hidrografice: Someșul Mare, Moravița, bazinul superior al Vișeului, cursul superior al Bistriței și mai mici (sub 30% din normalele lunare) pe unii afluenți ai Trotușului și Bârladului.

În interval au fost emise patru **ATENȚIONĂRI HIDROLOGICE** pentru fenomene imediate.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în general în creștere** ca urmare a precipitațiilor lichide prognozate, cedării apei din zonele montane aferente și propagării pe râurile din bazinele hidrografice: Vișeu, Iza, Tur, Someș, Târnave, Ialomița, Siret, Jijia, bazinele superioare ale Mureșului, Jiului, Argeșului, bazinul superior și mijlociu al Oltului, cursurile mijlocii și inferioare ale Crasnei, Barcăului, Crișului Repede și pe râurile din Dobrogea.

Pe râurile din bazinele hidrografice: Crișul Negru, Crișul Alb, Arieș, Bega, Timiș, Bârzava, Moravița, Caraș, Nera, Cerna, cursurile superioare ale Crasnei, Barcăului, Crișului Repede și pe cursul mijlociu și inferior al Mureșului, debitele vor fi în scădere și relativ staționare pe celelalte râuri din țară.

Sunt posibile creșteri de niveluri și debite pe unele râuri mici din zonele de deal și munte, cu o probabilitate mai mare, pe cele din sudul, centrul și estul țării, ca urmare a precipitațiilor prognozate, sub formă de aversă și mai însemnate cantitativ.

**DUNĂRE**

**Debitul la intrarea în țară (secțiunea Baziaș) în intervalul 07.05 – 08.05.2023 a fost staționar, având valoarea de 6500 m3/s**, sub media multianuală a lunii mai (7250 m3/s).

În aval de Porțile de Fier debitele au fost în scădere.

**Debitul la intrarea în țară (secțiunea Baziaș) va fi staționar (6500 m3/s).**

În aval de Porțile de Fier debitele vor fi în scădere.

**2.** **Situaţia meteorologică în intervalul 07.05.2023, ora 09:00 –08.05.2023, ora 06:00**

**ÎN ŢARĂ**

Vremea a intrat într-un proces de răcire în cea mai mare parte a țării, astfel că din punct de vedere termic a devenit deosebit de rece în nord-nord-est, s-a menținut caldă în sud-vest și s-a situat în jurul mediilor multianuale în celelalte regiuni. Cerul a avut înnorări, temporar accentuate după-amiaza în vest, nord-vest și parțial în centru, persistente în est și în extindere treptată în celelalte zone mai ales noaptea. A plouat în jumătatea de nord a teritoriului și pe arii restrânse în restul teritoriului. Ploile au avut caracter de aversă, iar îndeosebi în Maramureș și Transilvania au fost manifestări specifice instablității atmosferice: frecvente descărcări electrice, căderi de grindină (județele Maramureș, Sălaj și Cluj), intensificări ale vântului și vijelii (județele Sălaj și Mureș) cu viteze în general de 50...55 km/h, precum și cantități de apă izolat de peste 20...25 l/mp. În zona montană înaltă au fost trecător și precipitații sub formă de lapoviță și ninsoare. S-a menținut strat de zăpadă, pe alocuri, în zona montană foarte înaltă și măsura -în platformele stațiilor meteorologice- până la 233 cm în Munții Bucegi și 203 cm în Munții Făgăraș. Temperaturile maxime s-au încadrat între 10 grade la Darabani și 26 de grade la Sânnicolau Mare, Jimbolia, Caransebeș, Moldova Nouă, Calafat și Bechet, iar la ora 6 se înregistrau valori termice cuprinse între 5 grade la Suceava și Rădăuți și 14 grade la Oravița, Râminicu Vâlcea, Târgu Jiu, Drăgășani și Gura Portiței.

***Observație:*** *de ieri dimineață de la ora 6 au fost în vigoare 8 mesaje privind fenomene meteorologice periculoase imediate, după cum urmează: 6 atenționări cod galben (emise 5 de către SRPV Cluj-Napoca și 1 de către SRPV Sibiu) și 2 avertizări cod portocaliu (emise de către SRPV Cluj-Napoca).*

**LA BUCUREŞTI**

Vremea a fost predominant frumoasă și normală din punct de vedere termic. Cerul a fost mai mult senin pe parcursul zilei și s-a înnorat treptat noaptea. Vântul a suflat slab până la moderat. Temperatura maximă a fost de 22 de grade la Afumați și 24 de grade la Filaret și Băneasa, iar la ora 6 se înregistrau 12 grade.

**3. Prognoza meteorologică în intervalul 08.05.2023, ora 09:00 –09.05.2023, ora 09:00**

**ÎN ŢARĂ**

Vremea va deveni deosebit de rece, cu excepția regiunilor sud-vestice unde valorile termice se vor situa în jurul mediilor multianuale. Temperaturile maxime se vor încadra de la 6...9 grade în nordul Moldovei și estul Transilvaniei până la 22...23 de grade în sudul Banatului și al Olteniei, iar cele minime vor fi cuprinse în general între 2 și 8 grade. Cerul va fi variabil în vestul și nord-vestul țării și mai mult noros în rest. Astfel, va ploua în sudul, estul, parțial în centrul țării și izolat în rest. Ploile vor fi și sub formă de aversă și pe alocuri se vor înregistra cantități de apă de peste 15...20 l/mp, iar îndeosebi în sud-vest vor fi însoțite de descărcări electrice și căderi de grindină. În Carpații Orientali la altitudini de peste 1500 m, iar în restul zonei montane la peste 1800 m vor fi precipitații sub formă de lapoviță și ninsoare. Local și temporar vântul va avea intensificări, cu rafale în general de 45...55 km/h. Dimineața și noaptea izolat vor fi condiții de ceață.

**LA BUCUREŞTI**

Vremea se va răci semnificativ față de intervalul precedent, astfel că regimul termic se va situa sub cel specific perioadei. Cerul va avea înnorări și temporar va ploua. Vântul va sufla moderat cu intensificări, iar la rafală se vor atinge viteze în general de 45...50 km/h. Temperatura maximă va fi de 15...17 grade, iar cea minimă de 6...7 grade.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele: - SC ACVACOM SRL Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- SC MIHPES SRL Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti.

**Direcția Comunicare**